Imtella' Mejju 24, 2021 - Aġġornata 24 Ta' Mejju, 2021 8:10pm Rapport: Maria Muscat Wara li kienu ilhom magħluqin minn Marzu, illum l-anzjani setgħu jerġgħu jattendu fiċ-ċentri ta' matul il-jum, b'limitu ta' 4 anzjani f'kull ċentru, u oħrajn li qed jiġu mistiedna għal ħarġiet organizzati mill-istess ċentri. TVM mar jitkellem mal-anzjani, li qalulna stennew bil-ħerqa biex minflok magħluqa ġewwa setgħu jerġgħu jattendu ċ-ċentru u jagħmlu l-attivitajiet li jtuhom wens u anki gost. Kien hemm anzjani li qalulna li ċ-ċentru ta' matul il-jum itaffilhom ħafna mis-solitudni li jħossu. Segwi l-filmat biex tara x'kellhom xi jgħidu dawn l-anzjani: Fiċ-ċentru ta' matul il-jum fiż-Żurrieq sibna limitu ta' erba' anzjani u żewġ membri tal-istaff. L-anzjani sibnihom qed jagħmlu l-crafts, attività li skont huma jkunu ħerqana għaliha għax jagħmlu ħafna affarijiet differenti. Is-supervisor taċ-ċentru Monica Gauci qalet li kienu eċċitati li jilqgħu lura lill-anzjani. Morna saċ-ċentru ta' matul il-jum ta' San Pawl il-Baħar fejn is-supervisor qaltilna li kemm ilhom magħluqin xorta żammew il-kumpannija lill-anzjani li jattendu ċ-ċentru, kemm b'mod virtwali u anki bit-telefon. L-anzjani f'dan iċ-ċentru sibinhom qed jagħmlu l-eżerċizzju mal-għalliema tagħhom. Minħabba r-restrizzjonijiet, fiċ-ċentri tal-anzjani li għalihom jattendu madwar tmenin anzjan f'kull ċentru, l-anzjani qed jitqassmu fi gruppi ta' erba' u flok kull ġimgħa qed jiġu mistiedna jattendu kull ħmistax sakemm is-sitwazjoni titreġġa' għan-normal. Minbarra attivitajiet fiċ-ċentru, l-istaff joħroġ gruppi limitati ta' anzjani f'postijiet bħal fin-natura jew fejn il-baħar. F'Malta hawn 26 ċentru ta' matul il-jum, fejn jattendu mal-1,400 anzjan.